《鹃啼曲》
宋代·何梦桂

蚕丛鳖灵两丘土，玉垒灵关一荒莽。杜鹃衔哀诉千古，万里游魂腥血污。

冤声无路叫天公，吻血洒地花为红。巴江东下流无极，目断巴山归不得。

此身岂是无羽翰，天梯石栈云漫漫。落花冉冉江城暮，年年客梦乡关路。

丈夫志气笑沐猴，安知狐死还首丘。沛公击筑歌汤沐，钱王锦衣衣林木。

寄巢生子傍他谁，众鸟虽怜祇自悲。哀号力尽飞不归，老尽遗民城郭非。

作者简介：淳安人，生卒年均不详，约宋度宗咸淳中前后在世。咸淳元年，（公元一二六五年）进士，为太常博士，历监察御史官，大理寺卿。引疾去，筑室小酉源。元至元中，屡召不起，终于家。梦桂精于易，著有易衍及中庸，致用。